هاد الأيام قريت واحد جوج أخبار في موقع كود غراب بزاف وغير منطقيين، الخبر اللول ديال اعتقال شي واحد كانت كتسيفط ليه شي مغربية فيديوات جنسية ديالها من بعد ماواعدها بالزواج وناض حطهم في مواقع البورنو، وخبر آخر ديال سعودي عندو خمسين عام كيقصد غير بنات تسعطاش لعام وحسب الخبر حتى هو كيطمعهم بالزواج ويخطبهم ويبدى يرسل الفلوس لحسابهم وملي يشبع من الحلوة يطالب برزقو، والعنوان ديال الخبر كان مكتوب فيه سعودي حقير كينصب على مغربيات، زعمة هذا راه دفاع على عليهم، وباش يبان السعودي هو لي حقير ومجرم وخطير، أما البنات والأسر ديالهم لي الفلوس داخلة للكونط والناس زاهية وفرحانة هانية، زعمة عادية عندهم بنتهم مخدمات ماردمات مادربات تمارة ماعرقات عليهم، حتى كيتدوز الفلوس للحساب وهانتا عيش أكانيش. المشكل هو بحال هاد المواقف لي زعمة يفترض أصاحبها انهم كيدافعو على المرأة، راه في الواقع كيهينوها وكيعتابروها بحال الى فاقدة للأهلية ومعندهاش دماغ باش تفكر وتعرف الصح من الغلط وماشي حرة الإرادة وفاهمة شنو كتخربق، وحدة مصورة فيديوات جنسية ومسيفطاهم بإرادتها وهي ماشي طفلة او قاصر، إنسانة راشدة بكامل قواها العقلية صورات لراسها فيديو جنسي وسيفطاتو في الأنترنيت، اذن باينة راه غادي يخرج ولو بالخطأ أو بحسن نية، والى شي حد خرجو فراه خاص يتعاقب طبعا، غير هو ماخاصش يتم التعاطي معاه بحال الى صورها صحة وكان كينشر الفيديوات ديالها باش يتمعش منهم، السيد كذب على البنت وصافي وقبل مايكذب عليها ويواعدها بالزواج، راه كذب عليها المجتمع وواليديها وعائلتها وأسرتها كذبة عمرها قرون وقرون وهو أن الزواج مهم للمرة وخاص تدبر راجل بأي وسيلة تذكر واخا تسيفط ليه تصويرة الرحم ديالها بالأشعة السينية. المرأة المغربية ماشي كائن فضائي ولا داك المخلوق الضعيف المحتاج للحماية ومعندو لا أهلية عقلية ولا معرفية، راه بحالها بحال أي واحد مرة تكون جانية ومرة الضحية، وملي تكون الضحية مكتعنيش أنها حيت معندها عقل عليها وقعات ضحية للخداع، راه مقابل دوك البنات الطماعات وعائلاتهم لي بغاو يبيعو بنتهم مقابل فلوس باردة وفاللخر تنصب عليهم، كان ألاف الرجال لي نصبو عليهم بنات حتى هوما وممحتاجينش يتسماو حقيرات بل فقط نصابات بحالهم بحال النصابة الرجال، ومقابل وحدة صورات فيديو جنسي لراسها وسيفطاتو لواحد حطو فالموقع الأزرق، كاين الملايين ديال الرجال لي مصورينهم بنات كيسلخو الحنش قبالت الكاميرة وخرجو هاد الفيديوات، التحامل لطرف على حساب الآخر مكيخدم حتى شي قضية، المرأة حقا ضحية للمجتمع والدين والأعراف والقيود الإجتماعية لي رابطها قرون هادي، ولكن ماشي لدرجة الى طمعات في فلوس شي سعودي ونعسات معاه ومن بعد رجع فلوسو نسميو السعودي حقير بوحدو ومنسميوهاش حتى هي طماعة. 
المرأة حقا ضحية للمجتمع والدين والأعراف والقيود الإجتماعية لي رابطها قرون هادي، ولكن ماشي لدرجة الى طمعات في فلوس شي سعودي ونعسات معاه ومن بعد رجع فلوسو نسميو السعودي حقير بوحدو ومنسميوهاش حتى هي طماعة